**Fornyelse af folkemødedagen**

Rudersdal Folkemødedag er ret enestående i Danmark. Et stigende antal foreninger samt alle eller næsten alle lokalafdelinger af politiske partier i kommunen deltager i foreningen og på dagen.

Effekten af dagen er et bidrag til den lokale politiske debat og “folkeoplysning” blandt primært parti- og foreningsmedlemmer. Desuden er der en vis branding af lokalpolitikere, landspolitikere, foreninger og af Havarthigården via omtalen i de lokale medier.

Ambitionen med folkemødedagen var med inspiration fra Bornholms folkemøde at skabe et årligt levende møde mellem borgere og politikere. Deltagerne på dagen er primært partiernes og foreningernes bestyrelser og aktive medlemmer. Den almindelige borger deltager i mere begrænset omfang. Ambitionen med folkemødedagen synes således allerede delvis indfriet. Men der er trods den gode start plads til forbedring.

Man kan overveje at styrke Folkemødedagen af flere grunde, primært for at udvikle vores lokale demokrati i en tid, hvor tilliden til politikere og troen på borgerindflydelse er vigende:

Med afskaffelsen af det såkaldte “Rudersdalmødet” og de blandede erfaringerne med kommunens såkaldte borgerdialogmøder på biblioteker mv. kunne man overveje at give Folkemødedagen en rolle som det helt centrale dialogforum, hvor borgere og foreninger møder kommunen.

I det lys kunne Rudersdal Folkemødedag videreudvikle sit koncept og skabe en ramme hvor nye forslag og ideer fra borgere og foreninger kan komme frem og blive en del af den videre demokratiske proces. Formålet kunne udvides på følgende måde:

* Skabe dialog i sessioner mellem partierne indbyrdes og mellem borgere/foreninger og politikere (uændret)
* Udvikle nye forslag og ideer fra borgere og foreninger inden Folkemødedagen til løsning af nye eller eksisterende lokale udfordringer og lægge dem frem til debat på folkemødedagen (nyt)
* Udvikle nye forslag og ideer på workshops på selve folkemødedagen (også gerne tværpolitisk ideudviking)
* Færdiggøre og aflevere ideer og forslag til kommunen eller andre beslutningstagere på eller efter folkemødedagen. (nyt)

Herved kunne tegnes et årshjul som følger:

Forår: planlægning af dagen og gennemførelse af ideskabende workshops i partiers, foreningers og Folkemødedagens regi

Sommer: forberedelse af workshops og de traditionelle debatter

Folkemødedagen: Gennemføre aktiviteterne på selve dagen

Efterår: Opfølgning på og debat om forslag og ideer, som afleveres til især kommunen.

Vinter: Evaluering, generalforsamling, økonomi mm. - samt ideer til nye emner og nye metoder på næste folkemøde.

I 2018 foreslås at vi bruger foråret til en debat om fornyelsen og at vi planlægger et mindre antal workshops, som kan arbejde på selve dagen og komme op med forslag. Altså som supplement til de traditionelle sessioner. Workshoppene kunne deles i 1. del 10-12 og 2. del 12.30-14.30. Blandt mulige emner kunne nævnes Vores børn, Ældreområdet, Grøn omstilling. Disse vil appellere til forskellige borgere og man kunne håbe de ville tiltrække nye arrangører og nye borgergrupper.

Næste år kan vi så på baggrund af erfaringerne overveje at igangsætte et eller flere længerevarende forløb fra foråret og frem til folkemødedagen.

Jeg vil understrege at vi er åbne overfor andre måder at forny Folkemødedagen på, blot vi når ud til flere borgere og foreninger og giver dem mulighed for at udvikle nye ideer og forslag, som kan komme os alle til gode.

På vegne af nytilkomne Alternativet Rudersdal

Henrik Hjortdal, forperson

Mail: henrik.hjortdal@gmail.com

Tlf.: 22732663